b'\n_START_ARTICLE_\nManfred von Brauchitsch\n_START_SECTION_\nKariera\n_START_PARAGRAPH_\nManfred von Brauchitsch se je rodil 15. avgusta 1905 v nem\xc5\xa1kem mestu Hamburg, njegov o\xc4\x8de je bil major v nem\xc5\xa1ki vojski, njegov stric Walther von Brauchitsch pa znan general v drugi svetovni vojni. Tudi Manfredu je bila namenjena voja\xc5\xa1ka kariera, toda zaradi po\xc5\xa1kodovane lobanje, ki je bila posledica nesre\xc4\x8de z motociklom, so ga v vojski zavrnili in se je posvetil dirkanju. Med okrevanjem pri bratrancu, se je za\xc4\x8del zanimati za njegov avtomobil Mercedes-Benz s turbo motorjem, v kinu pa je videl kratki dirka\xc5\xa1ki film, kar ga je oboje pritegnilo k dirkanju. Z bratran\xc4\x8devo pomo\xc4\x8djo je se je v okolici Salzburga septembra 1929 udele\xc5\xbeil gorske dirke, kjer je v svojem razredu zmagal. V sezoni 1931 se je \xc5\xa1e vedno s podporo bratranca udele\xc5\xbeil nem\xc5\xa1ke dirke Eifelrennen, kjer je zasedel tretje mesto, premagal sta ga le Rudolf Caracciola in Heinrich-Joachim von Morgen._NEWLINE_V sezoni 1932 pa je von Brauchitsch zmagal na dirki, ki ga je naredila slavnega. To je bila nem\xc5\xa1ka dirka Avusrennen, kjer je zmagal s privatnim Mercedesom, ki ga je na prigovarjanje prijatelja opremil z za tisti \xc4\x8das nenavadnimi krilci. Na \xc5\xa1tartni vrsti je bil njegov dirkalnik tar\xc4\x8da posmeha, saj je spominjal na ogromno cigaro, na dirki pa je zmagal z dol\xc5\xbeino avtomobila prednosti pred Caracciolo. Zaradi te zmage je bil povabljen v mo\xc5\xa1tvo Mercedes-Benz, ki je pripravljalo popolnoma nove dirkalnike za sezono 1934. Na svoji prvi dirki za novo mo\xc5\xa1tvo, Eifelrennen, je von Brauchitsch takoj zmagal, toda po odli\xc4\x8dnem za\xc4\x8detku mu ve\xc4\x8d kot tri leta ni uspelo zmagati na pomembnej\xc5\xa1i dirki. Na dirki za Veliko nagrado Nem\xc4\x8dije je do\xc5\xbeivel huj\xc5\xa1o nesre\xc4\x8do, v kateri je utrpel ve\xc4\x8d zlomljenih reber, zlom roke, izpah rame in \xc5\xa1e nekaj po\xc5\xa1kodb. Po vrnitvi na dirki za Veliko nagrado \xc5\xa0vice so zdravniki odkrili \xc5\xa1e po\xc5\xa1kodbo lobanje, tako da je bila zanj izgubljena sezona do konca._NEWLINE_Sezona 1935 je bila zanj me\xc5\xa1anica mehanskih okvar in njegovih napak. Na prostih treningih je bil vedno med najhitrej\xc5\xa1imi, dirke pa so bile nekaj popolnoma drugega, kljub temu pa je bil von Brauchitsch zelo priljubljen med gledalci, saj se je vedno boril do konca. Na prvi dirki sezone za Veliko nagrado Belgije je sicer odstopil, toda nato prevzel dirkalnik Luigija Fagiolija, ki je odstopil, ker mu mo\xc5\xa1tvo ni dovolilo napasti vodilnega Caracciolo, in se s petega prebil na drugo mesto. Naslednja dirka za Veliko nagrado Nem\xc4\x8dije bi lahko bila njegova najve\xc4\x8dja zmaga kariere, toda tisti dan je pripadel Taziu Nuvolariju. Kljub temu, da je imel v zadnjem krogu pol minute prednosti pred Nuvolarijem, je Von Brauchitsch nerazumljivo divjal, zaradi \xc4\x8desar mu je pol kroga pred koncem dirke po\xc4\x8dila guma in zmaga je bila izgubljena. Von Brauchitsch je dirko kon\xc4\x8dal v solzah, Nuvolari pa je dosegel zmago kariere._NEWLINE_Tudi sezona 1936 je bila podobno katastrofalna in bil je \xc5\xbee v nevarnosti, da bi izgubil mesto v mo\xc5\xa1tvu. \xc5\xa0ef mo\xc5\xa1tva Alfred Neubauer je imel \xc5\xa1e zaupanje vanj, ostali dirka\xc4\x8di mo\xc5\xa1tva pa so bili \xc5\xa1e Caracciola, Hermann Lang in Richard Seaman. Po drugem mestu na dirki za Veliko nagrado Nem\xc4\x8dije, je kon\xc4\x8dno spet pri\xc5\xa1la zmaga, in sicer na presti\xc5\xbeni dirki za Veliko nagrado Monaka. Povedel je Caracciola, von Brauchitscha na druge mestu pa je predvsem ogro\xc5\xbeal Bernd Rosemeyer, dokler ni zaradi okvare krmilnega sistema raztre\xc5\xa1\xc4\x8dil svojega Auto Uniona. Nato je v 21. krogu postavil rekord dirkali\xc5\xa1\xc4\x8da in za\xc4\x8del loviti vodilnega mo\xc5\xa1tvenega kolego. Neubauer z zastavo mo\xc4\x8dno mahal naj upo\xc4\x8dasni, toda von Brauchitsch je le pokazal jezik proti boksom in divjal naprej. Caracciola je odgovoril z novim rekordom dirkali\xc5\xa1\xc4\x8da, toda nato je moral na postanek za nove sve\xc4\x8dke. Prakti\xc4\x8dno celotno mo\xc5\xa1tvo je von Brauchitschu mahalo naj upo\xc4\x8dasni in spusti Caracciolo nazaj na prvo mesto, ko je pri povratku na stezo prehiteval svojega mo\xc5\xa1tvenega kolego, toda ni se dal. Takoj v naslednjem krogu je jezni Caracciola postavil rekord dirkali\xc5\xa1\xc4\x8da, ki je stal osemnajst let, toda Von Brauchitsch je zadr\xc5\xbeal vodstvo in dosegel prvo zmago po treh letih. Na naslednji dirki za Veliko nagrado \xc5\xa0vice je nato dosegel \xc5\xa1e tretje mesto, kar mu je prineslo drugo mesto v prvenstvu. Rezultat, ki ga je ponovil tudi v naslednji sezoni 1938 z zmago na dirki za Veliko nagrado Francije, kar je njegova zadnja zmaga kariere, in tretjima mestoma na dirkah za Veliko nagrado \xc5\xa0vice in Veliko nagrado Italije. V sezona 1939 je dosegel \xc5\xa1e tretji mesti na prvenstvenih dirkah za Veliko nagrado Belgije in Veliko nagrado \xc5\xa0vice, nato pa se je za\xc4\x8dela druga svetovna vojna in moral je kon\xc4\x8dati kariero. Umrl je leta 2003 v visoki starosti.'